เจ้าหนี้ดาหน้ายื่นค้านแผนฟื้นฟู RICH ศาลฯนัดสืบพยานใหม่ยาวถึงสิ้นปี!
เจ้าหนี้ 20 ราย ดาหน้ายื่นค้านแผนฟื้นฟูกิจการ RICH ชี้ใช้งบฯ 1 เดือนไม่ผ่านผู้สอบฯและประชุมผู้ถือหุ้นยื่นศาลล้มละลายกลาง ฟากศาลฯนัดสืบพยานใหม่ยาวถึงสิ้นปี!
29 พ.ค. 2560

ผู้สื่อข่าวรายงานว่า สืบเนื่องจากกรณีที่บริษัท ริช เอเชีย คอร์ปอเรชั่น จำกัด (มหาชน) หรือ RICH ได้ยื่นคำร้องขอฟื้นฟูกิจการต่อศาลล้มละลายกลาง เมื่อวันที่ 6 มีนาคม 2560 โดยอ้างว่าบริษัทเป็นผู้มีหนี้สินล้นพ้นตัว โดยบริษัทใช้งบการเงินภายใน งวดเดือน มกราคม 2560 ในการยื่นคำร้องขอฟื้นฟูกิจการ ซึ่งไม่ได้ผ่านการตรวจสอบจากผู้สอบบัญชีและที่ประชุมผู้ถือหุ้น
โดยแสดงตัวเลขสินทรัพย์รวม จำนวน 2.47 พันล้านบาท ขณะที่มีหนี้สินรวม จำนวน 2.56 พันล้านบาท ซึ่งตัวเลขข้างต้นแสดงให้เห็นว่าบริษัทมีหนี้สินมากกว่าทรัพย์สิน จึงเข้าข่ายเป็นผู้มีหนี้สิ้นล้นพ้นตัวและสามารถยื่นคำร้องเข้าสู่แผนฟื้นฟูกิจการได้ โดยศาลฯมีกำหนดไต่สวนคำร้องวันนี้ (29 พ.ค.)
ล่าสุด ศาลล้มละลายกลางที่มีกำหนดนัดไต่สวนในวันนี้ มีคำสั่งเพื่อกำหนดวันนัดสืบพยานผู้ร้องและผู้คัดค้านใหม่ดังนี้
สืบพยานผู้ร้อง (บริษัท ริช เอเชีย คอร์ปอเรชั่น จำกัด (มหาชน) หรือ RICH)
15 กันยายน 2560 (9.00-16.30 น.)
18 ตุลาคม 2560 (9.00-16.30 น.)
 
 สืบพยานผู้คัดค้าน
19 ตุลาคม 2560 (9.00-16.30 น.)
28-29 พฤศจิกายน 2560 (9.00-16.30 น.)
30 พฤศจิกายน 2560 (9.00-12.00 น.)
12-13 ธันวาคม 2560 (9.00-16.30 น.)
นอกจากนี้ ศาลฯระบุว่า กำหนดวันสืบพยานได้นัดไปไกลนั้นเป็นปกติของการนัดสืบพยานของศาล เนื่องจากจะต้องเป็นวันที่ศาลและทนายทุกฝ่ายว่างตรงกัน หากมีความคืบหน้าประการใดจะแจ้งให้ทราบต่อไป
ทั้งนี้ มีเจ้าหนี้ที่ร่วมกันยื่นคัดค้านกระบวนการฟื้นฟูกิจการจำนวน 20 ราย รวมมูลหนี้ 2 พันล้านบาท ดังนั้นศาลฯจึงต้องพิจารณาคำคัดค้านของเจ้าหนี้ให้ครบทุกราย โดยคาดว่าจะใช้เวลาในการชี้แจงรายละเอียดประมาณ 2-3 เดือน จึงมีความเป็นไปได้ว่าบริษัทอาจต้องเลื่อนการทำแผนฟื้นฟูกิจการ